amanoisuno/poetBack huggingface dataset:
登蕪城 儲嗣宗 
昔人登此地，丘壟已前悲。今日又非昔，春風能幾時。
滄浪峽 儲嗣宗 
滄浪臨古道，道上石成塵。自有滄浪峽，誰為無事人。
垓城 儲嗣宗 
百戰未言非，孤軍驚夜圍。山河意氣盡，淚濕美人衣。
南陂遠望 儲嗣宗 
閑門橫古塘，紅樹已驚霜。獨立望秋草，野人耕夕陽。孤煙起蝸舍，飛鷺下漁梁。唯有田家事，依依似故鄉。
宿玉簫宮 儲嗣宗 
塵飛不到空，露濕翠微宮。鶴影石橋月，簫聲松殿風。綠毛辭世女，白髮入壺翁。借問燒丹處，桃花幾遍紅。
晚眺徐州延福寺 儲嗣宗 
杉風振旅塵，晚景藉芳茵。片水明在野，萬花深見人。靜依歸鶴思，遠惜舊山春。今日惜攜手，寄懷吟白蘋。
宿甘棠館 儲嗣宗 
塵跡入門盡，悄然江海心。水聲巫峽遠，山色洞庭深。風桂落寒子，嵐煙凝夕陰。前軒鶴歸處，蘿月思沉沉。
和茅山高拾遺憶山中雜題五首：山泉 儲嗣宗 
香味清機仙府回，縈紆亂石便流杯。春風莫泛桃花去，恐引凡人入洞來。
和茅山高拾遺憶山中雜題五首：巢鶴 儲嗣宗 
千萬雲間丁令威，殷勤仙骨莫先飛。若逢茅氏傳消息，貞白先生不久歸。
和茅山高拾遺憶山中雜題五首：胡山 儲嗣宗 
犬入五雲音信絕，鳳樓凝碧悄無聲。焚香古洞步虛夜，露濕松花空月明。
和茅山高拾遺憶山中雜題五首：小樓 儲嗣宗 
松杉風外亂山青，曲幾焚香對石屏。空憶去年春雨後，燕泥時汙太玄經。
和茅山高拾遺憶山中雜題五首：山鄰 儲嗣宗 
石橋春澗已歸遲，夢入仙山山不知。柱史從來非俗吏，青牛道士莫相疑。
送道士 儲嗣宗 
泠然禦風客，與道自浮沉。黃鶴有歸語，白雲無忌心。藥爐經月淨，天路入壺深。從此分杯後，相思何處尋。
宿山館 儲嗣宗 
寂寞對衰草，地涼凝露華。蟬鳴月中樹，風落客前花。山館無宿伴，秋琴初別家。自憐千萬里，筆硯寄生涯。
入浮石山 儲嗣宗 
斜日出門去，殘花已過春。鳥聲穿葉遠，虎跡渡溪新。入洞幾時路，耕田何代人。自慚非避俗，不敢問迷津。
送人歸故園 儲嗣宗 
遠節慘言別，況予心久違。從來憶家淚，今日送君歸。野路正風雪，還鄉猶布衣。裏中耕稼者，應笑讀書非。
得越中書 儲嗣宗 
芳草離離思，悠悠春夢餘。池亭千里月，煙水一封書。詩想懷康樂，文應吊子胥。扁舟戀南越，豈獨為鱸魚。
秋墅 儲嗣宗 
欲暮候樵者，望山空翠微。虹隨餘雨散，鴉帶夕陽歸。窮巷長秋草，孤村時擣衣。誰知多病客，寂寞掩柴扉。
哭彭先生 儲嗣宗 
穀口溪聲客自傷，那堪嗚咽吊殘陽。空階鶴戀丹青影，門人遠赴心喪夜，月滿千山舊草堂。
和顧非熊先生題茅山處士閒居 儲嗣宗 
歸耕地肺絕塵喧，匣裏青萍未報恩。濁酒自憐終日醉，唯有階前芳草色，年年惆悵憶王孫。
長安懷古 儲嗣宗 
禍稔蕭牆終不知，生人力屈盡邊陲。赤龍已赴東方暗，秋風解怨扶蘇死，露泣煙愁紅樹枝。
過王右丞書堂二首 儲嗣宗 
澄潭昔臥龍，章句世為宗。獨步聲名在，千岩水石空。野禽悲灌木，落日吊清風。後學攀遺址，秋山聞草蟲。萬樹影參差，石床藤半垂。螢光雖散草，鳥跡尚臨池。風雅傳今日，雲山想昔時。感深蘇屬國，千載五言詩。
孤雁 儲嗣宗 
孤雁暮飛急，蕭蕭天地秋。關河正黃葉，消息斷青樓。湘渚煙波遠，驪山風雨愁。此時萬里道，魂夢繞滄洲。
贈隱者 儲嗣宗 
盡室居幽谷，亂山為四鄰。霧深知有術，窗靜似無人。鶴語松上月，花明雲裏春。生涯更何許，尊酒與垂綸。
早春懷薛公裕 儲嗣宗 
幽獨自成愚，柴門日漸蕪。陸機初入洛，孫楚又游吳。失意怨楊柳，異鄉聞鷓鴣。相思複相望，春草滿南湖。
村月 儲嗣宗 
月午籬南道，前村半隱林。田翁獨歸處，蕎麥露花深。
早春 儲嗣宗 
野樹花初發，空山獨見時。踟躕曆陽道，鄉思滿南枝。
送友人游吳 儲嗣宗 
吳山青楚吟，草色異鄉心。一酌水邊酒，數聲花下琴。登樓舊國遠，探穴九疑深。更想逢秋節，那堪聞夜砧。
贈別 儲嗣宗 
蘭澤傷秋色，臨風遠別期。東城草雖綠，南浦柳無枝。直道豈易枉，暗投誰不疑。因君問行役，有淚濕江蘺。
經故人舊居 儲嗣宗 
萬里訪遺塵，鶯聲淚濕巾。古書無主散，廢宅與山鄰。宿草風悲夜，荒村月吊人。淒涼問殘柳，今日為誰春。
隨邊使過五原 儲嗣宗 
偶逐星車犯虜塵，故鄉常恐到無因。五原西去陽關廢，日漫平沙不見人。
春懷寄秣陵知友 儲嗣宗 
廬江城外柳堪攀，萬里行人尚未還。借問景陽臺下客，謝家誰更臥東山。
宋州月夜感懷 儲嗣宗 
雁池衰草露沾衣，河水東流萬事微。寂寞青陵臺上月，秋風滿樹鵲南飛。
吳宮 儲嗣宗 
荒台荊棘多，忠諫竟如何。細草迷宮巷，閑花誤綺羅。前溪徒自綠，子夜不聞歌。悵望清江暮，悠悠東去波。
春遊望仙谷 儲嗣宗 
清無車馬塵，深洞百花春。雞犬疑沾藥，耕桑似避秦。登山采樵路，臨水浣紗人。若得心無事，移家便卜鄰。
聖女祠 儲嗣宗 
石屏苔色涼，流水繞祠堂。巢鵲疑天漢，潭花似鏡妝。神來雲雨合，神去蕙蘭香。不復聞雙佩，山門空夕陽。
宿范水 儲嗣宗 
行人倦游宦，秋草宿湖邊。露濕芙蓉渡，月明漁網船。寒機深竹裏，遠浪到門前。何處思鄉甚，歌聲聞採蓮。
送顧陶校書歸錢塘 儲嗣宗 
清苦月偏知，南歸瘦馬遲。橐輕緣換酒，發白為吟詩。水色西陵渡，松聲伍相祠。聖朝思直諫，不是掛冠時。
題雲陽高少府衙齋 儲嗣宗 
大隱能兼濟，軒窗逐勝開。遠含雲水思，深得棟樑材。吏散山逾靜，庭閑鳥自來。更憐幽砌色，秋雨長莓苔。